PULEZIDENTI wa FUFA Ying Moses Magogo agambye nti emu ku nsonga ezaasobozesezza Cranes okuggya akabonero e Ghana ye Gavumenti okubawa sente ze baasaba ddoola 200,000 ezaasobozesezza okutegeka n’okutambuza ttiimu awamu n’okusasula ensako y’abazannyi.
Ying. Magogo era agambye nti kyetaagisa okubangawo enkola ennung’amu Gavumenti mw’eneeyita okutandika okuwa obutereevu ttiimu y’eggwanga ey’omupiira sente ng’amawanga amalala bwe gakola.
“Ttiimu z’abawanga gonna ziyimiriddewo ku Gavumenti. Twasobodde okutuukirira Pulezidenti Yoweri Museveni mu butongole era ssente twazifunye mu budde. Eno y’emu ku nsonga lwaki twawangudde.
Wabula kyetaagisa enkola elambulukuke nga tekyetaagisa kusooka kuluma na gw’engulu okulaba Pulezidenti wadde ayagala nnyo emizannyo naye ng’okumutuukako kizibu,” Ying. Magogo bw’ategeezezza bannamawulire ku kitebe kya FUFA Mengo.
Abadde ayogera ku bye baayiseemu okusobozesa Cranes okugwa amaliri ne Ghana, ekyawadde Uganda ettutumu erisingawo ku lukalu lwa Africa ne FIFA.
Agambye nti ttiimu yakoze ekyafaayo era ng’okutuuka ku kino babadde bagoberera enyingo omunaana FUFA ze balambika omwaka oguwedde okubbulula omupiira gwa Uganda omuli okutumbula abatendesi, okulondoola abazannyi ba Uganda yonna gye bali, okutumbula enzirukanya ya FUFA, okunoonya ssente, enkolagana ne bannamawulire, okumalawo emirerembe wakati w’amakiraabu n’entalo nga eza USL ne FUFA, okutumbula ebikozesebwa naddala ebisaawe wamu n’obuwagizi bwa gavumenti.
FUFA etandise okunoonya ttiimu Cranes gy’eneesamba nayo ogw’omukwano nga tenaba kusamba Congo Brazzaville nga November 12 e Namboole.
Magogo era agambye nti Uganda erina omukisa okuyitamu okusamba World Cup e Russia mu 2018.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn